## Justícia digitalitza 4.600 toms dels jutjats de pau i Registre Civil de la província d’Alacant

*** La digitalització, amb una inversió de 4,9 milions d’euros, és finançada amb fons europeus Next Generation EU**

La Conselleria de Justícia i Administració Pública ha digitalitzat 4.600 els toms documentals pertanyents als jutjats de pau i registres civils de la província d’Alacant, en el marc del pla autonòmic de transformació digital de la justícia.

Més concretament, l’actuació s’ha desenrotllat en els partits judicials d’Alcoi, Alacant, Benidorm, Dénia, Elx, Elda, Ibi, Orihuela, Sant Vicent del Raspeig, Torrevieja, la Vila Joiosa i Villena, a on s’han digitalitzat un total 4.600 toms dels jutjats de pau i registres civils.

Per províncies, s’han digitalitzat 6.406 toms a València, 4.600 a Alacant i 2.081 a Castelló, corresponents als fons documentals dels principals partits judicials.

La digitalització dels llibres del Registre Civil és un dels projectes més ambiciosos que la Conselleria de Justícia i Administració Pública està impulsant dins del pla de transformació digital de la justícia, i ha sigut possible gràcies al finançament de fons europeus.

Amb una inversió pròxima als cinc milions d’euros, la finalitat és modernitzar un servici essencial per a la ciutadania, assegurant la seua conservació i facilitant l’accés a la informació de manera ràpida, segura i eficient.

En una primera fase, el projecte es va centrar exclusivament en la digitalització dels fons documentals dels jutjats de pau. No obstant això, el bon ritme d’execució i la consecució anticipada dels objectius previstos han permés ampliar el seu abast als llibres dels registres civils pertanyents a les oficines dels principals partits judicials.

La informació que s’ha digitalitzat correspon a les quatre seccions en les quals es dividix cada registre civil, és a dir, naixements, matrimonis, defuncions i tuteles i representacions legals. El procés d’abocament de dades es fa en orde cronològic invers, és a dir, des dels més nous als més antics, amb l’objectiu de digitalitzar fins un segle arrere en aquells toms en els quals ha sigut possible gràcies a la qualitat de les inscripcions.

L’objectiu és permetre la implantació del nou model de Registre Civil en tota la Comunitat Valenciana. Així mateix, una vegada digitalitzats els llibres, els arxius es faciliten a l’Administració de l’Estat perquè puga posar en marxa una plataforma digital, denominada DICIREG, que crea un registre individual amb tots els documents de cada persona, i permet l’accés telemàtic i la tramitació electrònica dels expedients.

El projecte de generació d’estructures de dades i imatges de llibres de registres Civils en la Comunitat Valenciana s’emmarca en els projectes tractors de digitalització de l’Administració General de l’Estat del Pla de recuperació, transformació i resiliència (PRTR), Next Generation EU.

Fecha: 02/11/2025